- Man blev ærlig talt lidt mere selvsikker over det.

- Det fylder mere for nogen end for andre. Det er noget, jeg altid har gået lidt op i. Jeg har altid været lidt en like-hunter.

Det gik op i likes og visninger

Det er let at snyde sig til at se vigtig ud på sociale medier.

Flere hjemmesider - både herhjemme og i udlandet - sælger nemlig alt lige fra falske følgere til likes og kommentarer fra falske profiler.

En stikprøve som DR Nyheder har lavet blandt 40 influencere tilknyttet blognetværket Bloggers Delight viser, at 37 af dem har indtryk af, at der findes danske influencere, der har boostet deres profil på Instagram ved hjælp af falske følgere eller likes.

Men køb af falske følgere er ikke begrænset til influencermiljøet. Det sker også blandt helt almindelige unge, der bare gerne vil udtrykke sig - som for eksempel Aleksander Maar.

- Jeg jagtede ikke pengene, for på Youtube er der ikke så mange penge at hente, hvis du er en lille videoskaber. Du skal nå hele vejen til toppen, før du begynder at tjene penge på det, forklarer han.

- I stedet for penge gik det så op i likes, kommentarer, visninger og så videre. Det var det, der betød noget for mig.

100 likes ser bedre ud end 95

Aleksander Maar ved også, at den digitale valuta også spiller en stor rolle for mange.

Engang imellem falder han over eksempelvis billeder på Instagram, hvor der i listen over de folk, som har liket det, også er falske profiler.

- Hvis du for eksempel har et billede med 95 likes, så kan du lige købe ti ekstra, så du kommer over de 100. Så ser det lidt bedre ud. Det tror jeg, at der er rigtig mange, der gør, siger han.

Men selvom det er noget, der finder sted, så er det ikke noget, der tales ret meget om.